
4980  Златоград,   област Смолян, ул. ”Стефан Стамболов” №1

тел: 03071   20 48;   е-mail:  obs_zlatograd@abv.bg
До
Общински съвет

Златоград

ДОКЛАДНА ЗАПИСКА
от Емилия Младенова Кръстева – Председател на Общински съвет Златоград
Относно: Предприемане на процедура за създаване на постоянна етична комисия към Общински съвет Златоград, която разглежда сигнали за нарушения на Етичния кодекс на общинските съветници и предложение - проект на Етичен кодекс на общинските съветници.

      Уважаеми госпожи и господа общински съветници,
С изменението на Закона за местното самоуправление и местната администрация, обнародвано в Държавен вестник, бр. 38 от 9 май 2025 г. се въведе задължително изискване за общинските съвети да приемат Етичен кодекс на общинските съветници и да създадат постоянно действаща етична комисия на общинския съвет, която да гарантира неговото прилагане.

Измененията са в резултат на изискванията на  гражданите за по-висока прозрачност и отчетност в работата на местната власт, както и в контекста на европейските стандарти за етика в публичния сектор.

Общински съвет Златоград не разполага с етичен кодекс,  преди цитираните промени в ЗМСМА от май 2025 г. След законовите промени е необходимо, Общински съвет Златоград да  създаде  правна рамка за прилагането на етичните стандарти в Общински съвет Златоград, съобразена с новите законови изисквания и да се създадат необходимите контролни механизми.

Постоянната етична комисия според чл. 48, ал. 2 ЗМСМА се въвежда като задължителна структура в общинския съвет. Тя се избира от състава на общинските съветници и има специфични функции, свързани с контрола на етичното поведение на общинските съветници. 

Публичността и прозрачността в дейността на постоянната етична комисия на общинския съвет са зададен в чл. 37в и чл. 27, ал. 7 ЗМСМА .
Процесът на създаване на етична комисия започва с решение на общинския съвет за нейното учредяване и определяне на състава. 
Предлагам на Общински съвет Златоград да бъдат предприети необходимите правни действия за създаване на етична комисия съгласно  чл. 48, ал. 2 ЗМСМА.
     Във връзка с това, предлагам на Общински съвет Златоград  примерен вариант на Етичен кодекс на общинските съветници, който да бъде разгледан и обсъден от всички постоянни комисии към Общински съвет и при одобрение, да се предприемат необходимите правни действия за неговото приемане като Етичен кодекс на общинските съветници.
 Проект!

ЕТИЧЕН КОДЕКС НА ОБЩИНСКИТЕ СЪВЕТНИЦИ ОТ ОБЩИНСКИ СЪВЕТ ЗЛАТОГРАД 
 

 

І.ОБЩИ ПОЛОЖЕНИЯ ЦЕЛ НА ЕТИЧНИЯ КОДЕКС
 

Общинският съвет е колективен орган на местното самоуправление, който се избира от жителите на общината и се състои от избраните общински съветници.

Общинските съветници изпълняват своите задължения в рамките на закона и съобразно мандата, даден им от избирателите, и са отговорни пред местната общност, включително и пред избирателите, които не са гласували за тях.

Развитието и просперитета на общината зависят от осъществяването на ефективно и отговорно местно самоуправление, както и от успешно сътрудничество между населението на общината и нейните избраници - общинските съветници. Нашата основна задача е да формираме и провеждаме единна политика за развитие на общината, а на населението да предлагаме бързи, качествени и ефективни общински услуги.

За да изпълняваме успешно тази основна наша мисия, ние всички следва да спазваме съзнателно и отговорно, посочените в Етичния кодекс, морални ценности като нравствен и професионален дълг, както към самите себе си, така и към общността и населението, на които служим.

Уважението на общинските съветници към дадения им от избирателите мандат изисква приемането и спазването на етични стандарти, което изгражда доверие между местните политици и гражданите, и гарантира прозрачност и отговорност на управлението. Етичният кодекс на общинския съветник съдържа основни морални и етични норми, които служат като стандарт и модел на поведение на общинския съветник, при упражняване и изпълнение на неговите права и задължения.

Настоящият кодекс има за цел да предложи принципите и правилата на поведение, които следва да бъдат спазвани от общинските съветници от Общински съвет – Златоград, с цел издигане на общественото доверие и авторитет на общинския съветник и Общинския съвет като колективен орган на местно самоуправление.

 

 

ГЛАВА ПЪРВА СЪДЪРЖАНИЕ НА ЕТИЧНИЯ КОДЕКС
 

Чл.1 Настоящият Етичен кодекс обхваща:

1. Принципи на работа на общинския съветник; 
2. Отношение на общинските съветници към обществеността; 
3.  Етични стандарти за поведение на общинския съветник;
4. Взаимоотношения с другите общински съветници;

      5.   Поведение на общинския съветник в залата; 
7. Контрол по спазването на Етичния кодекс и правомощия на Постоянната комисия по етика.

8. Правомощия на Общинския съвет при нарушаване на Етичния кодекс;

 

Принципи на работа на общинския съветник
Чл.2 Работата на общинския съветник е призвание, дълг и отговорност.
 Чл.3 Законност:

(1) Общинският съветник е длъжен да спазва Конституцията и законодателството на страната, международните актове, влезли в сила у нас, Правилника за организацията и дейността на Общинския съвет неговите комисии и взаимоотношенията му с общинска администрация, като защитава интересите на хората и общината по съвест и вътрешно убеждение;

(2) Общинският съветник има право и е длъжен да присъства на заседанията на общинския съвет и постоянните комисии, в които е избран и да участва активно в обсъждането и решаването на всички въпроси, да внася предложения с проекти за решения, освен ако няма уважителни причини за своето отсъствие.

Чл.4 Публичност:
(1) Работата на общинския съветник трябва да бъде открита, прозрачна и публично известна с действията си и решенията;

(2) Общинският съветник е длъжен да поддържа постоянна връзка с избирателите си и всички граждани, и да ги информира за действията и решенията на общинския съвет;

(3) Общинският съветник е длъжен да не разкрива информация, която е държавна или служебнатайна, както и да не разгласява сведения, отнасящи се до личния живот и доброто име на гражданите;

(4) Общинският съветник има право да изисква прозрачност и публичност за действията и решенията на общинския съвет, кмета и общинската администрация, и да ги насърчава и подкрепя;

Чл.5 Прозрачност:
Общинският съветник е длъжен да оповестява мотивите си и да обосновава действията си в изпълнение на своите задължения, като разкрива предварително интересите, които ще бъдат засегнати или защитени в резултат на неговите действия.

Чл.6 Независимост:
Общинският съветник е длъжен да вземе самостоятелни решения, без да търси финансова или материална изгода за себе си или за други лица.

Чл.7 Политическа безпристрастност:
(1) Общинският съветник е длъжен при всяко свое действие да се ръководи от интересите на цялото население в общината, без оглед на политическите убеждения и пристрастия на избирателите;

(2) Общинският съветник е представител не само на своите избиратели, а на цялото население на общината.

Чл.8 Безпристрастност:
(1) Общинският съветник не може да отдава специално отношение или предимство на което и да било физическо или юридическо лице, различно от това, което дължи на всяко друго лице;

Чл.9 Уважение към гражданите:
Общинският съветник е длъжен винаги да се отнася с дължимото уважение към гражданите. Той не може да проявява пристрастно или дискриминационно отношение, основано на раса, националност, етническа принадлежност, социален произход, възраст, материален статус, политически пристрастия, религиозни вярвания. 
Чл. 10 Компетентност:
Общинският съветник е длъжен да отстоява своята позиция, позовавайки се на действащото законодателство и факти, подкрепящи становището му. Той трябва да е точно аргументиран и да защитава логично и последователно своите предложения, независимо от различната аудитория, пред която излагат позициите си.

Чл.11 Уважение към институциите:
При изпълнение на своите функции общинският съветник е длъжен да зачита правомощията на представителите на други институции.

 

ГЛАВА ВТОРА I
Отношение на общинският съветник към обществеността
 

Чл.12 (1) Общинският съветник е отговорен и се отчита пред гражданите на общината по време на своя мандат;

  (2) Задължение на общинският съветник е да бъде отзивчив на всяко запитване от обществеността по отношение на изпълнението на функциите му.

 

II
Дълг и личен интерес
Етични стандарти на поведение на общинския съветник. Обществен интерес
 

Чл.13 (1) Общинският съветник не може да участва при вземане на решения, когато се отнасят до негови имуществени интереси или до интереси на съпруг/а и роднини по права линия и по съребрена линия до четвърта степен включително и по сватовство до втора степен включително. както и по въпроси, отнасящи се до интереси на лица, с които се намира в особени отношения (съжителство, бизнес съсобственост), които изграждат съмнения за наличието на пряк или косвен материален, или нематериален интерес;

(2) В случаите, когато са налице гореизброените обстоятелства, съветникът не участва в гласуването, чрез само отвод;

(3) Искане за отвод може да направи всеки съветник, на когото са известни тези обстоятелства;

Чл.14 (1) Общинският съветник не може да използва положението си за лична изгода или да защитава интереси на друго лице пред общинския съвет и неговите комисии, освен ако не е в обществен интерес;

(2) Общинският съветник няма право да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията.

(3) Няма право да използва положението си за получаване на специални привилегии, освобождаване от задължения, лични придобивки, избягване на последствия от свои или на други незаконни действия;

(4) Няма право да приема подарък или друга облага, за да извърши или не извърши действие като съветник.

Чл.15 При гласуване на всяко решение, общинският съветник се ръководи само от преценката за справедливост и обществен интерес, като спазва законовите правила и процедури.

Чл.16 (1) Общинският съветник е длъжен да следи за спазване на бюджетната и финансова дисциплина и ефективното управление на публичните средства и общинската собственост; (2) Общинският съветник не може да препоръчва за назначаване или за повишаване свои близки на постове в общинската администрация и в търговски дружества с общинско участие.

III
Взаимоотношения с другите общински съветници
 

Чл.17 Общинският съветник  създава условия за колегиална работна среда.

Чл.18 Общинският съветник трябва да оказва съдействие на колегите си при изпълняване на служебните им задължения.

Чл.19 Общинският съветник със своите действия  не трябва да уронва личното достойнство на колегите си.

Чл.20 Общинският съветник не трябва съзнателно и преднамерено да подтиква или принуждава когото и да било от колегите си към нарушаване на настоящия Етичен кодекс.

IV
Поведение на общинският съветник в залата
 

Чл.21 Общинският съветник е длъжен да спазва поведение, с което  повишава доверието в местното самоуправление.

Чл.22 (1) Общинският съветник е длъжен да заеме мястото си в залата до определения начален час на заседанието на съвета или постоянната комисия;

(2) Всеки съветник е длъжен да се явява на заседанията в приличен външен вид и да взема активно участие в обсъжданията, предлагането и вземането на решенията с гласуване по разглеждания материал.

Чл.23 Общинският съветник няма право:

1.Да прекъсва изказващите се на заседанията на общинския съвет и постоянните комисии; 2.Да взема думата без да е дадена от председателя;

3.Да разгласява данни, отнасящи се до личния живот и уронващи доброто име на гражданите;

4.Да извършва постъпки, които нарушават реда на заседанието в залата.

Чл.24 За нарушенията на реда и правилника по време на заседанията, председателя на общинския съвет или на постоянната етична комисия, имат право да отправят забележки или да отстранят съветник от заседанието.
 Чл.25 Забележките или отстраняването от заседание се отбелязват в протокола на съответното заседание.

 

ГЛАВА ТРЕТА
Контрол по спазването на Етичния кодекс и правомощията на Комисия по Етика
 

Чл. 26 Контролът по спазването на Етичния кодекс се осъществява от Постоянна Комисия по етика.

 

Чл. 27 Комисията по етика по своя инициатива или по сигнал на трети лица проверява действията на общинския съветник при нарушаване стандартите на поведение, уредени в този Етичен кодекс.

Чл. 28 Всички жалби (сигнали) за нарушения на етичните стандарти за поведение на съветниците са в писмена форма, с подпис от подателя.

Чл. 29(1) Комисията по етика извършва проверка до 14 дни от подаване на жалбата (сигнала), като дава право на общинския съветник да отговори на обвиненията;

(2) Когато обвиненията са неоснователни, Комисията спира разследването и изпраща писмено становище до двете страни;

(3) Ако обвиненията са извън правомощията на комисията, тя предава материалите по случая на компетентните органи;

(4) При констатирано нарушение Комисията изпраща до Председателя на Общинския съвет препис от жалбата, решението и всички други събрани материали с предложение за наказание от общинския съвет.

 

            ГЛАВА ЧЕТВЪРТА
Правомощия на Общинския съвет
 

Чл.30(1) При потвърждаване заключението на Комисията по етика за нарушение на Етичня кодекс Общинският съвет на открито заседание налага следните мерки:

1. Забележка;

2. Предупреждение

3. Оповестяване на информацията за конфликта на интереса;
 4. Лишаване от възнаграждение за съответния месец;

(2) Решението се взема на заседание на общински съвет с обикновено мнозинство от общия брой на съветниците, с тайно гласуване.

 

 

 

ДОПЪЛНИТЕЛНИ РАЗПОРЕДБИ
Етичният кодекс подлежи на задължително спазване от общинските съветници, като всяко нарушение на установените с него правила ще бъде разглеждано и оценявано в съответствие с Конституцията на Република България, Закона за местното самоуправление и местната администрация и Правилника за организацията и дейността на ОбС, неговите комисии и взаимодействието му с общинска администрация, както и с всички нормативни актове, свързани с тяхното прилагане.

Общинските съветници следва да подкрепят и популяризират всички мерки, подпомагащи разпространението на настоящия кодекс, с цел повишаване разбирането на неговите принципи сред обществеността.

Настоящият Етичен кодекс на общинския съветник е приет на основание чл.21,ал 4 от ЗМСМА с Решение № ……. по Протокол № …… на Общински съвет Златоград и влиза в сила от деня на неговото публикуване.

След приемането на настоящия Кодекс, същият се публикува с пълния си текст на интернет страницата на общината, раздел Общински съвет и се раздава за служебно ползване на всички общински съветници за сведение и изпълнение.
С уважение,  
ЕМИЛИЯ КРЪСТЕВА,
Председател на Общински 
съвет Златоград

